b'\n_START_ARTICLE_\nSkovsg\xc3\xa5rd (Jammerbugt Kommune)\n_START_SECTION_\nSogne, kirker, kommuner og bydele\n_START_PARAGRAPH_\nEn sognegr\xc3\xa6nse, der stort set f\xc3\xb8lger Aarupvej, g\xc3\xa5r gennem byen. Den sydlige del af byen h\xc3\xb8rer til Torslev Sogn. Torslev Kirke ligger i Torslev, der er den gamle landsby. Den nordlige del af Skovsg\xc3\xa5rd, der opstod omkring jernbanestationen, h\xc3\xb8rer til \xc3\x98ster Svenstrup Sogn. \xc3\x98ster Svenstrup Kirke ligger i den tidligere landsby \xc3\x98ster Svenstrup, som nu er en bydel i landevejsbyen Ny Skovsg\xc3\xa5rd, der opstod nord for Skovsg\xc3\xa5rd langs hovedvej 11._NEWLINE_I 1800-tallet var Svenstrup Sogn anneks til Torslev Sogn, alts\xc3\xa5 et sogn uden egen pr\xc3\xa6st. Men de to sogne var selvst\xc3\xa6ndige sognekommuner, da de 1. april 1966 indgik i Brovst Kommune. Den indgik ved strukturreformen i 2007 i Jammerbugt Kommune._NEWLINE_Torslev og stationsbyen voksede sammen midt i 1900-tallet via landsbyen N\xc3\xb8rre Tranders, der ligesom Torslev nu er en bydel i Skovsg\xc3\xa5rd.\n_START_SECTION_\nJernbanen\n_START_PARAGRAPH_\nN\xc3\xb8rresundby-Fjerritslev Jernbane (1897-1969) anlagde station 400 m syd for g\xc3\xa5rden S\xc3\xb8nder Skovsg\xc3\xa5rd. Stationen havde et 450 meter langt overhalingsspor med stikspor til enderampe. Stationen havde i starten st\xc3\xb8rre trafikm\xc3\xa6ngde end Brovst, og pakhuset m\xc3\xa5tte udvides allerede i 1908._NEWLINE_Stationsbygningen er bevaret p\xc3\xa5 Poststr\xc3\xa6det 11. Fra Poststr\xc3\xa6det til Tranumvej i Brovst g\xc3\xa5r en 1\xc2\xbd km lang asfaltsti p\xc3\xa5 banens trac\xc3\xa9.\n_START_SECTION_\nStationsbyen\n_START_PARAGRAPH_\nI 1901 blev Torslev, N\xc3\xb8rre Tranders og Skovsg\xc3\xa5rd beskrevet s\xc3\xa5ledes: "Torslev med Kirke, Drenge- og Pigeskole, Privatskole, Missionshus (opf. 1898), Hospital (opr. 1740 af D. Bra\xc3\xabs til Kokkedal, med 1 Hus til 3 fattige, og 3000 Rd.), Sparekasse (opr. 11/10 1879...Antal af Konti 417), K\xc3\xb8bmandsforretninger, Tr\xc3\xa6lastforretn., Andelsmejeri, Maltg\xc3\xb8reri, \xc3\x98lbryggeri, Dampbageri, Dampteglv\xc3\xa6rk, Farveri, flere Haandv\xc3\xa6rkere, m. m.;...N\xc3\xb8rre-Tranders, Gde. og Huse...Stationsbyen Skovsgaard med K\xc3\xb8bmandsforretn., Bageri, Haandv\xc3\xa6rkere, m. m. samt J\xc3\xa6rnbane- og Telegrafstation og Postekspedition"_NEWLINE_ If\xc3\xb8lge det h\xc3\xb8je m\xc3\xa5lebordsblad fra 1800-tallet var der jordemoderhus i N\xc3\xb8rre-Tranders. P\xc3\xa5 det lave m\xc3\xa5lebordsblad fra 1900-tallet er jordemoderen flyttet til Skovsg\xc3\xa5rd, hvor der desuden er kommet l\xc3\xa6gebolig, elv\xc3\xa6rk, afholdshotel og to missionshuse - foruden det i Torslev, hvor der desuden er kommet forsamlingshus.\n_START_SECTION_\nErhverv\n_START_PARAGRAPH_\nSkovsg\xc3\xa5rd Fjerkr\xc3\xa6slagteri blev startet i 1956. I 1999 blev det sl\xc3\xa5et sammen med Vinderup Fjerkr\xc3\xa6slagteri til \xc3\xa9n virksomhed med navnet Rose Poultry. To \xc3\xa5r senere k\xc3\xb8bte de Padborg Fjerkr\xc3\xa6slagteri. I 2010 blev Rose Poultry opk\xc3\xb8bt af den finske f\xc3\xb8devarekoncern HKScan. I 2015 lukkede HKScan for slagtning, partering og udbening i Skovsg\xc3\xa5rd, men pakkeriet fortsatte med ca. 50 ansatte.'